CELEX: 32019D1803
Language: sk
Date: 2019-07-18 00:00:00
Title: Rozhodnutie Rady (EÚ) 2019/1803 z 18. júla 2019 o podpise a uzavretí Dohody medzi Európskou úniou a vládou Vietnamskej socialistickej republiky, ktorou sa zakladá rámec pre účasť Vietnamu na operáciách krízového riadenia Európskej únie

29.10.2019   
               
               
                  SK
               
               
                  Úradný vestník Európskej únie
               
               
                  L 276/1
               
            
         ROZHODNUTIE RADY (EÚ) 2019/1803
         z 18. júla 2019
         o podpise a uzavretí Dohody medzi Európskou úniou a vládou Vietnamskej socialistickej republiky, ktorou sa zakladá rámec pre účasť Vietnamu na operáciách krízového riadenia Európskej únie
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 37, v spojení s článkom 218 ods. 5 a 6 Zmluvy o fungovaní Európskej únie,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada prijala 8. apríla 2019 rozhodnutie o poverení začať rokovania o Dohode medzi Európskou úniou a Vietnamskou socialistickou republikou, ktorou sa zakladá rámec pre jej účasť na operáciách krízového riadenia Únie (ďalej len „dohoda“).
                  
               
                     (2)
                  
                  
                     Vysoká predstaviteľka Únie pre zahraničné veci a bezpečnostnú politiku v súlade s článkom 37 Zmluvy o Európskej únii následne dojednala uvedenú dohodu.
                  
               
                     (3)
                  
                  
                     Uvedená dohoda by sa mala schváliť,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje Dohoda medzi Európskou úniou a vládou Vietnamskej socialistickej republiky, ktorou sa zakladá rámec pre účasť Vietnamu na operáciách krízového riadenia Európskej únie (ďalej len „dohoda“).
            Text dohody je pripojený k tomuto rozhodnutiu.
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať dohodu s cieľom zaviazať Úniu.
         
         
            Článok 3
            Predseda Rady vykoná v mene Únie oznámenie podľa článku 17 ods. 1 dohody (1).
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 18. júla 2019
            
               
                  Za Radu
               
               
                  predsedníčka
               
               T. TUPPURAINEN
            
         
         
            (1)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.